Malaysias befolkning er en god krydret blanding af kinesere, indere, malajer og det oprindelige folk, orang asli. Gennem tiden har både portugisere, hollændere og briter koloniseret landet, mens kinesere og indere er kommet hertil som arbejdere i løbet af 1800-tallet og 1900-tallet.
I gadebilledet, særligt i byer som George Town, Melaka, Ipoh og dele af Kuala Lumpur, bugner det med kolonistilsarkitektur og historiske levn, mens de forskellige kulturer sætter deres præg.
På Penang Island er størstedelen af indbyggerne af kinesisk afstamning, hvorfor de buddhistiske og taoistiske trosretninger også dominerer, mens resten af landet hovedsagligt er muslimsk, dog suppleret af en god portion øvrige religioner, særligt hinduisme, buddhisme og kristendom.